CELEX: 32019D0848
Language: hu
Date: 2019-05-17 00:00:00
Title: A Tanács (EU) 2019/848 határozata (2019. május 17.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő megkötéséről

27.5.2019   
               
               
                  HU
               
               
                  Az Európai Unió Hivatalos Lapja
               
               
                  L 139/1
               
            
         A TANÁCS (EU) 2019/848 HATÁROZATA
         (2019. május 17.)
         az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő megkötéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (6) bekezdése második albekezdése a) pontjának v. alpontjával és 218. cikkének (7) bekezdésével,
         tekintettel az Európai Bizottság javaslatára,
         tekintettel az Európai Parlament egyetértésére,
         mivel:
         
                     (1)
                  
                  
                     A Tanács 2013. november 19-én felhatalmazta a Bizottságot arra, hogy az Unió nevében kezdje meg az olívaolajról és az étkezési olajbogyóról szóló új nemzetközi megállapodás megkötésére irányuló tárgyalásokat.
                  
               
                     (2)
                  
                  
                     Az olívaolajról és az étkezési olajbogyóról szóló 2005. évi nemzetközi megállapodás helyébe lépő megállapodásról folytatott tárgyalások alkalmából összehívott ENSZ-konferencia keretében az ENSZ Kereskedelmi és Fejlesztési Konferencia (UNCTAD) 24 tagállamának, valamint két kormányközi szervezetnek a képviselői 2015. október 9-én elfogadták az olívaolajról és az étkezési olajbogyóról szóló nemzetközi megállapodás (a továbbiakban: a megállapodás) szövegét.
                  
               
                     (3)
                  
                  
                     Az (EU) 2016/1892 tanácsi határozatnak megfelelően 2016. november 28-án az ENSZ New York-i székházában az Unió nevében aláírták a megállapodást (1), feltételezve annak egy későbbi időpontban történő megkötését.
                  
               
                     (4)
                  
                  
                     A megállapodás a 31. cikkének 2. bekezdése értelmében 2017. január 1-jén ideiglenesen hatályba lépett.
                  
               
                     (5)
                  
                  
                     A tagok tanácsa a „nemzetközi olívaolaj-tanács” döntéshozó szerve, emellett gyakorolja mindazokat a hatásköröket és ellátja mindazokat a feladatokat, amelyek a megállapodás célkitűzéseinek megvalósításához szükségesek. Indokolt felhatalmazni a Bizottságot arra, hogy a tagok tanácsában képviselje az Uniót.
                  
               
                     (6)
                  
                  
                     A megállapodás 19. cikkének 2. bekezdése értelmében a tagok tanácsa az olívaolajoknak, az olívapogácsa-olajoknak és az étkezési olajbogyónak a megállapodás B. és C. mellékletében megállapított megnevezéseit és fogalommeghatározásait és ezáltal a megállapodást is módosíthatja.
                  
               
                     (7)
                  
                  
                     Annak érdekében, hogy a tagok tanácsa minél könnyebben elfogadhassa a megállapodás ilyen módosításait, és elkerülendő annak veszélyét, hogy ne álljon rendelkezésre uniós álláspont, fel kell hatalmazni a Bizottságot arra, hogy az ilyen javasolt módosításokat meghatározott anyagi és eljárásjogi feltételek mellett az Unió nevében jóváhagyhassa.
                  
               
                     (8)
                  
                  
                     Annak biztosítása érdekében, hogy a megállapodás B. és C. melléklete javasolt módosításainak a Bizottság általi jóváhagyása megfeleljen az e határozatban megállapított feltételeknek, célszerű, hogy a Bizottság kellő időben a Tanács elé terjessze az említett javasolt módosításokat.
                  
               
                     (9)
                  
                  
                     A Bizottság által a Tanácsnak benyújtott módosító javaslatok megfelelőségének értékelését a tagállami képviselő az Állandó Képviselők Bizottsága (a továbbiakban: Coreper) végzi el. A Bizottságnak a tagok tanácsában az Unió nevében jóvá kell hagynia a javasolt módosításokat, kivéve ha azokkal szemben a Coreperben az Európai Unióról szóló szerződés (EUSZ) 16. cikkének (4) bekezdése értelmében vett blokkoló kisebbséget alkotó tagállami képviselő kifogással él a javasolt módosításokkal szemben,,
                  
               
                     (10)
                  
                  
                     A megállapodást jóvá kell hagyni,
                  
               ELFOGADTA EZT A HATÁROZATOT:
         
            1. cikk
            A Tanács az olívaolajról és az étkezési olajbogyóról szóló 2015. évi nemzetközi megállapodást (2) az Európai Unió nevében jóváhagyja.
         
         
            2. cikk
            A Tanács elnöke kijelöli az(oka)t a személy(eke)t, aki(k) jogosult(ak) a megállapodás (3) 28. cikkének 4. bekezdésében meghatározott jóváhagyási okmány Unió nevében történő letétbe helyezésére.
         
         
            3. cikk
            Az Uniót a Bizottság képviseli a tagok tanácsában.
         
         
            4. cikk
            Arra az esetre, ha a tagok tanácsának az olívaolajoknak, az olívapogácsa-olajoknak és az étkezési olajbogyónak a megállapodás B. és C. mellékletében megállapított megnevezéseit és fogalommeghatározásait érintő módosításokat kell elfogadnia a megállapodás 19. cikkének 2. bekezdése értelmében, a Bizottság felhatalmazást kap arra, hogy a javasolt módosításokat a következő feltételek mellett az Unió nevében jóváhagyja:
            
                        1.
                     
                     
                        A Bizottság gondoskodik arról, hogy az Unió nevében történő jóváhagyás:
                        
                                    —
                                 
                                 
                                    az Unió érdekeit szolgálja,
                                 
                              
                                    —
                                 
                                 
                                    a kereskedelempolitika keretében kitűzött uniós célokat szolgálja,
                                 
                              
                                    —
                                 
                                 
                                    szem előtt tartsa az uniós termelők, kereskedők és fogyasztók érdekeit,
                                 
                              
                                    —
                                 
                                 
                                    ne legyen ellentétes az uniós és a nemzetközi joggal, mindenekelőtt az 1308/2013/EU európai parlamenti és tanácsi rendelettel (4), a Bizottság azon jogkörének sérelme nélkül, hogy felhatalmazáson alapuló jogi aktusokat fogadjon el, amelyekben a megállapodásnak a tagok tanácsa által elfogadott módosításainak megfelelően módosítja az uniós szabályokat, különösen az említett rendelet 75. cikkében említett, az olívaolaj és étkezési olajbogyó ágazatra vonatkozó forgalmazási előírások tekintetében,
                                 
                              
                                    —
                                 
                                 
                                    adott esetben előmozdítsa az olívatermékek minőségének javulását azáltal, hogy javítja a csalárd és megtévesztő gyakorlatok és a hamisítás feltárását,
                                 
                              
                                    —
                                 
                                 
                                    adott esetben jobban figyelembe vegye az eredeti olívatermékek sokszínűségét,
                                 
                              
                                    —
                                 
                                 
                                    adott esetben az olívaolajok, az olívapogácsa-olajok és az étkezési olajbogyó fizikai-kémiai és érzékszervi jellemzőire vonatkozó nemzetközi szabványok közelítését célozza,
                                 
                              
                                    —
                                 
                                 
                                    adott esetben ne akadályozza az innovációt, és
                                 
                              
                                    —
                                 
                                 
                                    adott esetben elősegítse az olívatermékek kereskedelmét.
                                 
                              
                  
                        2.
                     
                     
                        Azelőtt, hogy a Bizottság az említett javasolt módosításokat az Unió nevében jóváhagyná, kellő időben, de legalább 15 munkanappal a tagok tanácsának azon ülését megelőzően, amelyen a javasolt módosítások elfogadásra kerülnek, írásbeli előkészítő dokumentum útján vizsgálat céljából benyújtja őket az illetékes tanácsi munkacsoportnak.
                        A Coreper elvégzi annak értékelését, hogy a módosító javaslatok megfelelnek-e az e cikk (1) bekezdésében meghatározott feltételeknek.
                        A Bizottság az Unió nevében jóvá hagyja a javasolt módosításokat, kivéve ha az EUSZ 16. cikke (4) bekezdése értelmében vett blokkoló kisebbséget alkotó tagállami képviselők kifogással élnek a javasolt módosításokkal szemben. Amennyiben a blokkoló kisebbséget alkotó tagállami képviselők kifogással élnek a javasolt módosításokkal szemben, a Bizottság elutasítja azt.
                     
                  
         
            5. cikk
            Ez a határozat az Európai Unió Hivatalos Lapjában való kihirdetését követő hetedik napon lép hatályba.
         
         
            Kelt Brüsszelben, 2019. május 17-én.
            
               
                  a Tanács részéről
               
               
                  az elnök
               
               E.O. TEODOROVICI
            
         
         
            (1)  A Tanács (EU) 2016/1892 határozata (2016. október 10.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő aláírásáról és ideiglenes alkalmazásáról (HL L 293., 2016.10.28., 2. o.).
         
            (2)  A megállapodás szövegét az aláírásról szóló határozattal együtt közzétették a Hivatalos Lapban (HL L 293., 2016.10.28., 4. o.).
         
            (3)  A Tanács Főtitkársága gondoskodik a megállapodás hatálybalépése napjának az Európai Unió Hivatalos Lapjában való közzétételéről.
         
            (4)  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).